दुनिया में अनेक महापुरुषों की स्मृति को क्षीण होते हुए देखा है, लेकिन नेल्सन मंडेला इसके अपवाद है। उनके जीवित रहते समय जितना उनको सम्मान प्राप्त हुआ, उससे कहीं अधिक उनकी मृत्यु के बाद उन्हें समूची दुनिया ने आदर दिया है। पिछले कुछ वर्षों में अन्तर्राष्ट्रीय स्तर पर उनके प्रति जितनी उत्सुकता बढ़ी है, वह उन्हें अन्तर्राष्ट्रीय स्तर एक महानायक एवं रंगभेद विरोधी संघर्ष के सूत्रधार के रूप में उनकी छवि को निर्मित करता है। हर एक महापुरुष इतिहास की निर्मिति होता है। उसे उसके समाज में ही व्यक्तित्व प्राप्त होता है, किन्तु महापुरुष की यह विशेषता होती है कि वह जिस तरह इतिहास की निर्मिति होता है, ठीक उसी तरह अपने समय का निर्माता भी होता है। वे सम्पूर्ण दुनिया की मानव जाति को अपनी परिधि में लाने वाले राजनीतिक आन्दोलन के जननायक थे। उनके योगदान का एक लम्बा इतिहास है। वैश्विक स्तर पर आमूलचूल परिवर्तन करना है तो मंडेला के क्रांतिकारी दर्शन को सामने रखना होगा।